SL Uradni list Evropske unije L 205/31

IZVEDBENI SKLEP KOMISIJE

z dne 9. avgusta 2011

o skladnosti standarda EN 16156:2010 „Cigarete – ocenjevanje nagnjenosti k vžigu – varnostne zahteve“ in standarda EN ISO 12863:2010 „Standardna preskusna metoda za ocenjevanje nagnjenosti k vžigu cigaret“ s splošno varnostno zahtevo Direktive 2001/95/ES Evropskega parlamenta in Sveta ter o objavi sklicevanj na standard EN 16156:2010 „Cigarete – ocenjevanje nagnjenosti k vžigu – varnostne zahteve“ in standard EN ISO 12863:2010 „Standardna preskusna metoda za ocenjevanje nagnjenosti k vžigu cigaret“ v Uradnem listu Evropske unije

(notificirano pod dokumentarno številko C(2011) 5626)

(Besedilo velja za EGP)

(2011/496/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2001/95/ES Evropskega parlamenta in Sveta z dne 3. decembra 2001 o splošni varnosti proizvodov (1) in zlasti prvega pododstavka člena 4(2) Direktive,

po posvetovanju s Stalnim odborom, ustanovljenim v skladu s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov o storitvah informacijske družbe (2),

ob upoštevanju naslednjega:

(1) Člen 3(1) Direktive 2001/95/ES proizvajalce obvezuje, da dajo na trg le varne proizvode.

(2) V skladu z drugim pododstavkom člena 3(2) Direktive 2001/95/ES se proizvod šteje za varnega, kar zadeva nevarnost in vrste nevarnosti, zajete v ustreznih nacionalnih standardih, kadar je v skladu z neobvezujočimi nacionalnimi standardi, ki prenašajo evropske standarde, sklicevanja na katere Komisija objavi v Uradnem listu Evropske unije v skladu s členom 4(2) Direktive.

(3) V skladu s členom 4(1) Direktive evropski organi za standardizacijo določajo evropske standarde na podlagi pooblastila, ki ga določi Komisija.

(4) V skladu s členom 4(2) mora Komisija objaviti sklicevanja na take standarde.

(5) Komisija je junija 2008 Evropskemu odboru za standardizacijo (CEN) predložila pooblastilo M/425 za pripravo osnutka evropskega varnostnega standarda o tveganju požara zaradi cigaret.

(6) V odziv na pooblastilo Komisije je Evropski odbor za standardizacijo sprejel standard EN 16156:2010 „Cigarete – ocenjevanje nagnjenosti k vžigu – varnostne zahteve“. Navedeni standard se nanaša na standard EN ISO 12863:2010 „Standardna preskusna metoda za ocenjevanje nagnjenosti k vžigu cigaret“. Zato je pri objavi sklicevanja na EN 16156:2010 treba navesti tudi sklicevanje na standard EN ISO.

(7) Standard EN ISO 12863:2010 je bil spremenjen s tehničnim popravkom (3). Evropski odbor za standardizacijo je popravek sprejel brez sprememb (4) in ga tako vključil v standard EN 16156:2010.

(8) Standarda EN 16156:2010 in EN ISO 12863:2010 izpolnjujeta pooblastilo M/425 ter sta skladna s splošno varnostno zahtevo Direktive 2001/95/ES. Sklicevanji nanju se morata objaviti v Uradnem listu Evropske Unije.

(9) Za uspešno uveljavitev standardov mora industrija imeti dovolj časa, da svojo proizvodnjo prilagodi za stopnjo varnosti proizvodov, ki jo določajo standardi. Namen objave sklicevanj na standarda v Uradnem listu Evropske unije 12 mesecev po 17. novembru 2010, ko ju je dal na voljo Evropski odbor za standardizacijo, je zagotoviti, da bo od takrat domneva o požarni varnosti temeljila na skupnih merilih v vseh državah članicah. Za zagotovitev jasnosti in pravne varnosti na notranjem trgu morajo organi za nadzor trga v vseh državah članicah upoštevati evropska standarda iz uvodne izjave 8 pri ocenjevanju požarne varnosti cigaret, vključno na stopnji prodaje cigaret potrošnikom.

(10) Ukrepi, predvideni s tem sklepom, so v skladu z mnenjem Odbora, ustanovljenega na podlagi Direktive 2001/95/ES –

SPREJELA NASLEDNJI SKLEP:

Člen 1

Standard EN 16156:2010 „Cigarete – ocenjevanje nagnjenosti k vžigu – varnostne zahteve“ in standard EN ISO 12863:2010 „Standardna preskusna metoda za ocenjevanje nagnjenosti k vžigu cigaret“ izpolnjujeta splošno varnostno zahtevo Direktive 2001/95/ES v zvezi s tveganjem, ki ju zajemata.

Člen 2

Sklicevanji na standarda EN 16156:2010 in EN ISO 12863:2010 se 17. novembra 2011 objavita v seriji C Uradnega lista Evropske unije.

Člen 3

Ta sklep je naslovljen na države članice.

V Bruslju, 9. avgusta 2011 Za Komisijo John DALLI Član Komisije

(1) UL L 11, 15.1.2002, str. 4.

(2) UL L 204, 21.7.1998, str. 37.

(3) Tehnični popravek 1. Sklicna številka ISO 12863:2010/Cor.1:2011(E).

(4) Sklicevanje: EN ISO 12863:2010/AC:2011.